Nick Zimmermann (DF), 2024-12-12:
Tusind tak for det.
I den forbindelse, hvis han altså var til stede i salen, kunne det jo være rart at sige tillykke til klima-, energi- og forsyningsministeren.
Jeg vil i stedet for i min tale prøve at træde et par skridt tilbage, for det er jo en redegørelse, der også viser nogle forskellige initiativer, der er blevet taget for at nå herhen.
Nogle initiativer er gode, hvor vi i Dansk Folkeparti er med, mens andre er lavet uden vores mandater.
I Dansk Folkeparti er vi jo grønne, og samtidig er vi også meget opmærksomme på, at klimaomstillingen ikke må gå ud over danskernes velstand.
På det seneste kan jeg nævne forslag om afgift på landbrug, der sender vores arbejdspladser udenlands, og øgede afgifter på diesel, der gør det dyrere at køre bil, og flyafgiften, der gør det dyrere for alle, der rejser med et fly.
Vi har det i hvert fald sådan i Dansk Folkeparti, at danskerne så sandelig gerne må nyde en tur til Mallorca og den varme sol, hvis det er det, de vil, helt uden at få dårlig samvittighed.
De må altså også gerne spise en bøf, hvis det er det, de vil, og de må selvfølgelig også gerne kunne transportere sig selv til og fra hus eller fritidsaktiviteter eller skole med børn eller andet.
Statsministeren sagde på et tidspunkt, at hun var bange for, at klimapolitikken kunne skade den sociale sammenhængskraft.
Her må jeg desværre erkende, at hun har fået ret.
Klimapolitikken har i allerhøjeste grad skadet den sociale sammenhængskraft, og det skyldes i høj grad den politik, som statsministeren og regeringen har ført.
For cirka et halvt år siden forlod Dansk Folkeparti aftalen bag klimaloven, og det gjorde vi, fordi vi ikke længere kunne se os i de klimainitiativer, der pålægges danskerne: skat på landbruget, skat på transport, skat på industrien, skat på alt, hvad der gør vores virksomheder og befolkningen fattigere.
Klimapolitikken tør siges at skulle være rød, før den er grøn.
Jeg har taget mig den, vi kan kalde det ulejlighed at undersøge, hvor stor en del af verdens udledning vi her i Danmark udleder, og svaret, alt efter hvor man tjekker henne, er i omegnen af 0,1 pct.
Så når man kigger på Danmarks klimatiltag, tænker jeg i hvert fald, hvordan lande som Kina og Indien på noget som helst tidspunkt kan efterligne den danske omstilling.
Alligevel fortsætter vi med at tale om afgifter for danskerne, sænkelse af velstanden, for vi er langtfra færdige.
Hvor mange procenter skal vi nu reducere med, og hvad koster det?
Et sådant mål vil betyde, at vi som samfund bliver ca. 45 mia. kr. fattigere, og jeg frygter, at det er endnu et tab af den sociale sammenhængskraft.
Et godt eksempel på den manglende sociale sammenhængskraft finder vi i dag.
Her i Danmark har vi fået ny danmarksrekord i dag, og jeg overvejer igen lige at sige tillykke til klima-, energi- og forsyningsministeren, som stadig væk ikke er til stede – okay, han står herovre; hej hej.
I dag kommer prisen nemlig over 11 kr. for 1 kWh – en rekord, der overgår de højeste priser under energikrisen.
Det er vel i virkeligheden ikke så uventet endda, for det baserer sig jo på en farlig cocktail af en energipolitik, der baseres på sol og vind, sammenkoblet med højere afgifter på el, og det skaber bare de her ekstreme priser.
Det er trods alt sådan, at når solen ikke skinner og vinden ikke blæser, er vi nødt til at købe langt dyrere strøm, der ofte ikke bare er sort, men ovenikøbet kommer fra slyngelstaterne.
Derfor går vi i Dansk Folkeparti stærkt ind for, at vi får etableret atomkraftværker, så vi både har grøn, men også slyngelstatfri energi her i landet.
Det bedste af det hele er, at så vil danskerne aldrig nogen sinde igen komme til at betale 11 kr. for 1 kWh.
En anden del er selvfølgelig at sænke afgifterne.
I går i forbindelse med finanslovsforslaget fremførte vi i Dansk Folkeparti i hvert fald et forslag om at sænke elafgiften, men det kunne vi desværre konstatere at et flertal i Folketinget ikke var interesseret i.
Det havde jo ellers i hvert fald været en hjælpende hånd til danskerne, og hvis det stod til Dansk Folkeparti, ville vi hurtigst muligt få det indført.